b'\n_START_ARTICLE_\nBiljana \xc4\x8caki\xc4\x87\n_START_SECTION_\n\xc5\xbdivotopis\n_START_PARAGRAPH_\nRodila se je 1967. godine. U Zagrebu diplomirala je na Akademiji likovnih umjetnosti. Izbijanjem velikosrpske agresije na Hrvatsku na\xc5\xa1la se na boji\xc5\xa1tu kao ratna izvjestiteljica i snimateljica Radija 101. Godine 1992. pod utjecajem ratnih zbivanja, nastao je njezin prvi dokumentarni film Maja II. 1997. i 1998. godine studirala je u Danskoj na Europskom filmskom koled\xc5\xbeu. Po povratku u Hrvatsku uspostavila je suradnju s HRT-om. Tad su nastali dokumentarni filmovi Prognano djetinjstvo, Gunjci iz sela S\xc4\x87ulci i Vili(m)._NEWLINE_Osobna obiteljska tragedija - brat nestao u velikosrpskoj agresiji na Hrvatsku 1991., potakla ju je u dokumentiranje Domovinskog rata. Poma\xc5\xbeu\xc4\x87i svojoj obitelji u potrazi za nestalim bratom uklju\xc4\x8dila se je u proces ekshumacije i identifikacije nestalih branitelja i civila. U suradnji sa Savezom Udruga obitelji nestalih i zarobljenih hrvatskih branitelja, 1999/2000. snimila je dokumentarni ciklus Polja smrti. Sljede\xc4\x87e je godine dovr\xc5\xa1ila dokumentarni film De\xc4\x8dko kojem se \xc5\xbeurilo koji je svojevrsna dokumentarnu potraga za nestalim bratom. Gledatelji vi\xc5\xa1e od dvadeset svjetskih festivala vidjelo je projekciju tog filma, a 2001. godine bio je hrvatski kandidat za nagradu Oscar u kategoriji dokumentarnog filma._NEWLINE_Godine 2007. re\xc5\xbeirala je dokumentarno-igrani film Zagorka, biografiju naj\xc4\x8ditanije hrvatske knji\xc5\xbeevnice i prve politi\xc4\x8dke novinarke u Jugoisto\xc4\x8dnoj Europi Marije Juri\xc4\x87 Zagorke. Godine 2011. dovr\xc5\xa1ava svoj prvi dugometra\xc5\xbeni igrani film Korak po korak.\n_START_SECTION_\nNagrade i priznanja\n_START_PARAGRAPH_\nDobila je mnoge doma\xc4\x87e i me\xc4\x91unarodne nagrade. Na Danima hrvatskog filma u Zagrebu dobila je nagradu za najbolju re\xc5\xbeiju, najbolji film, najbolji dokumentarac. Dobila je nagradu kriti\xc4\x8dara Oktavijan te nagradu\xc2\xa0\xc2\xbbZlatnu golubicu\xc2\xab\xc2\xa0za eti\xc4\x8dki doprinos. 2001. godine dobila je dr\xc5\xbeavnu nagradu \xc2\xbbVladimir Nazor\xc2\xab za doprinos na podru\xc4\x8dju kulture i posebno priznanje publike za najbolji film desetlje\xc4\x87a. Ist je godine njen film De\xc4\x8dko kojem se \xc5\xbeurilo predstavljao Hrvatsku u natjecanju za Oskara.'